U-I-98/23
Natisni
Opravilna št.:
U-I-98/23
Datum odločitve:
18. 12. 2024
ECLI:
ECLI:SI:USRS:2024:U.I.98.23
Akt:
Pobuda za "resnično depolitizacijo izbire programskega sveta in organov upravljanja zavoda RTV"
Izrek:
Pobuda za začetek postopka za oceno ustavnosti "za resnično depolitizacijo izbire programskega sveta in organov upravljanja zavoda RTVSLO" se zavrže
Evidenčni stavek:
Ustavno sodišče pobudo zavrže, če niso izpolnjeni pogoji iz drugega odstavka 24.b člena Zakona o Ustavnem sodišču.
Geslo:
1.5.51.1.2.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Nepopolna vloga.
1.4.51.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Popolnost vloge.
1.4.10.6 - Ustavno sodstvo - Postopek - Vmesni postopki - Izločitev sodnika.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Viljem (Vili) Kovačič
Datum vloge:
8. 6. 2023
Vrsta odločitve:
sklep
Vrsta rešitve:
zavrženje
Dokument:
US33998
Dokument v PDF obliki:
U-I-98-23.pdf
142 KB
Prenesite datoteko
U-I-98/23-10
18. 12. 2024
SKLEP
Ustavno sodišče je v postopku za preizkus pobude Vilija Kovačiča, Ljubljana, na seji 18. decembra 2024
sklenilo:
Pobuda za začetek postopka za oceno ustavnosti "za resnično depolitizacijo izbire programskega sveta in organov upravljanja zavoda RTVSLO" se zavrže.
OBRAZLOŽITEV
1. Vlagatelj vlaga "ustavno pobudo za resnično depolitizacijo izbire programskega sveta in organov upravljanja zavoda RTVSLO". Ustavnemu sodišču predlaga, naj razveljavi "zakon, ki ga je predložila vlada in je sicer dobil večinsko podporo in zavrnitveni kvorum" v sicer izrazito "neregulirani referendumski kampanji" na referendumu 28. 11. 2022. Prav tako predlaga, naj razveljavi "tako imenovani Grimsov zakon oziroma dotedanji zakon", saj naj bi bil potreben modernizacije, demokratizacije in depolitizacije. Zatrjuje, da je treba izvesti neposredne volitve v programski svet po 14. statističnih regijah, v vsaki naj se izvolita dva svetnika, enega pa naj izvolijo zaposleni na zavodu RTVSLO, da bo imel zavod 29 svetnikov, kot naj bi jih imel sedaj. Vlagatelj predlaga, da lahko za svetnika kandidirajo vsi državljani, da se volitve izvedejo vsake štiri leta skupaj z lokalnimi volitvami ter da mandat traja štiri leta. Predlaga še, da so vse seje programskega sveta javne ter se neposredno prenašajo na "RTVSLO3" z možnostjo neposrednega "vklopa v program poslušalcev in gledalcev RTVSLO". Vlagatelj predlaga, naj Ustavno sodišče o pobudi odloči na javni seji.
2. Vlagatelj je vlogo naslovil kot "ustavna pobuda za resnično depolitizacijo izbire programskega sveta in organov upravljanja zavoda RTVSLO". Utemeljitev vloge je precej nejasna, zato je težko ugotoviti, kateri postopek je vlagatelj poskušal začeti glede na pristojnosti Ustavnega sodišča iz 160. člena Ustave. Vendar ker je vlogo naslovil kot pobudo, ker predlaga razveljavitev dveh različnih zakonov in ker predlaga, naj Ustavno sodišče o pobudi odloči na javni seji, je Ustavno sodišče štelo, da je želel sprožiti postopek za oceno ustavnosti dveh zakonov.
[1]
3. Za vsebinsko obravnavo pobude morajo biti izpolnjene procesne predpostavke, ki jih določa
Zakon o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20 in 92/21 – v nadaljevanju ZUstS)
. Ta v drugem odstavku 24.b člena določa, da mora pobuda vsebovati naslednje podatke: navedbo členov predpisa, ki se s pobudo izpodbijajo; navedbo številke Uradnega lista Republike Slovenije ali drugega uradnega glasila, v katerem je bil izpodbijani predpis objavljen; navedbo razlogov neskladnosti z Ustavo ali zakonom; podatke o izpolnjevanju z zakonom določenih pogojev za vložitev pobude; in druge podatke, ki jih določi Poslovnik Ustavnega sodišča (Uradni list RS, št. 86/07, 54/10, 56/11, 70/17 in 35/20 – v nadaljevanju Poslovnik). Pobuda mora vsebovati še podatke, iz katerih je razvidno, da izpodbijani predpis neposredno posega v pobudnikove pravice, pravne interese oziroma v njegov pravni položaj. Pobudnik mora predložiti tudi ustrezne listine, na katere se sklicuje za utemeljitev svojega pravnega interesa.
4. Pobuda je oblikovana tako pomanjkljivo, da je Ustavno sodišče ne more preizkusiti. Pobudnik ni določno poimenoval zakonov, ki jih izpodbija, in uradnega lista, v katerem naj bi bila zakona objavljena.
[2]
Pobudnik ni opredelil, katere člena obeh zakonov izpodbija, in ni pojasnil, s katero človekovo pravico oziroma ustavnim institutom, naj bi bili ti členi v neskladju. Prav tako ni podal jasno in določno opredeljenih razlogov o neskladju izpodbijanih zakonskih ureditev z Ustavo.
[3]
Pobuda tudi ne vsebuje navedb, s katerimi bi pobudnik utemeljil svoj pravni interes za vložitev pobude za začetek postopka za oceno ustavnosti zakona.
[4]
5. Ker pobuda ne vsebuje bistvenih sestavin, jo je Ustavno sodišče v skladu s tretjim odstavkom 25. člena ZUstS zavrglo. Zaradi navedene odločitve Ustavno sodišče ni sledilo predlogu, da odloči po opravljeni javni obravnavni, saj ta za odločitev o pobudi ni bila potrebna.
6. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika
v sestavi: predsedujoča sodnica dr. Špelca Mežnar ter sodnica in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Rok Svetlič, Marko Šorli in dr. Katja Šugman Stubbs. Sodnica dr. Neža Kogovšek Šalamon in sodnik dr. Rok Čeferin sta bila pri odločanju v tej zadevi izločena. Ustavno sodišče je sklep sprejelo soglasno.
dr. Špelca Mežnar
Predsedujoča
[1]
Prim. sklep Ustavnega sodišča št. U-I-409/18, U-I-412/18, U-I-413/18, U-I-414/18, U-I-417/18, U-I-419/18 z dne 12. 7. 2018, 3. točka obrazložitve.
[2]
Prim. sklep Ustavnega sodišča št. U-I-471/19 z dne 8. 1. 2020, 6. točka obrazložitve.
[3]
Prim. sklep Ustavnega sodišča št. U-I-266/22 z dne 13. 12. 2022, 7. in 8. točka obrazložitve.
[4]
Prim. sklep Ustavnega sodišča št. U-I-15/19 z dne 6. 10. 2022, 3. točka obrazložitve.
⇒